סר **וולטר סקוט** (באנגלית: **Walter Scott**; 15 באוגוסט 1771 – 21 בספטמבר 1832) היה משורר וסופר סקוטי פורה שנודע בעיקר בזכות הרומנים ההיסטוריים שכתב.

ביוגרפיה
--------

### שנותיו המוקדמות

סקוט נולד באדינבורו שבסקוטלנד כבן למשפחה סקוטית מכובדת. ב-1773 סבל מהתקף של פוליו, שגרם לצליעה ברגלו הימנית למשך כל חייו. כדי לשפר את מצבו נשלח לזמן מה לאחוזה של קרובי משפחה. שם למד לקרוא ונחשף למעשיות ולאגדות עם אשר ככל הנראה השפיעו בהמשך על יצירתו. בינואר 1775 הוחזר לבית הוריו, אך גם בשנים הבאות נשלח למקומות מרפא ולטיפולים שונים על מנת לנסות לשקם את מצבו. ב-1778 חזר לאדינבורו וקיבל שיעורים פרטיים כהכנה ללימודיו בבית הספר, אליו נשלח באוקטובר 1779. בתקופת בית הספר הירבה לקרוא ספרי מסעות, שירה, סיפורים היסטוריים וכיוצא באלה. מצבו הגופני השתפר באותה תקופה, והוא יכול היה לשוטט ולטייל בעיר ובסביבותיה. ב-1783, הוא נשלח יחד עם דודתו לקלסו (Kelso) שבדרום מזרח סקוטלנד, שם המשיך בלימודיו עוד כחצי שנה. בנובמבר, בגיל 12, החל וולטר סקוט בלימודים קלאסיים באוניברסיטת אדינבורו. באותה תקופה יצר קשרים ובא במגע עם חוגים ספרותיים שונים (כולל פגישה יחידה עם המשורר הסקוטי הלאומי רוברט ברנס). בגיל 14 החל בתקופת חניכות במשרדו של אביו, אשר היה עורך דין במקצועו. כיוון שכך, בשנים 1790-1789 חזר לאוניברסיטת אדינבורו, זו הפעם ללימודי משפטים. לאחר שסיים, הלך בעקבות אביו והיה לעורך דין.

### תקופת יצירתו

בגיל 25 החל בניסיונות ראשונים של כתיבה, תחילה בתרגום יצירות מהשפה הגרמנית אשר מסיפרותה הוקסם, מה גם שזו עסקה לא מעט בחיפושים אחר זהות המבוססת על מסורת עממית, בעיקר מימי הביניים. חיפושים אלה מצאו הד בנפשו, שכן גילה נטייה דומה באשר לביסוס זהותו הסקוטית. בתווך בין שתי התקופות של הקריירה הספרותית שלו פרסם אסופה בשלושה כרכים של בלדות סקוטיות, "בלדות של הגבול הסקוטי" (The Minstrelsy of the Scottish Border). זה היה הסימן הראשון להתעניינותו בסקוטלנד ובהיסטוריה מנקודת מבט ספרותית.

לאחר שהקים בית דפוס, שירתו, החל מ־The Lay of the Last Minstrel ב־1805, הביאה לו תהילה. הוא פרסם מספר יצירות אחרות בעשר השנים שלאחר מכן, ובכללן, בשנת 1810, "גבירת האגם" (Lady of the Lake), פואמה המתרחשת בסקוטלנד. חלקים ממנה (בתרגומם הגרמני) עובדו למוזיקה בידי פרנץ שוברט. אחד מן הקטעים המוזיקליים הללו, "השיר השלישי של אלן" (Ellens dritter Gesang) מוכר כ"האווה מריה של שוברט".

לאחר שבית הדפוס נקלע לקשיים כלכליים, החל סקוט לכתוב ב־1814 ספר למטרות הכנסה. התוצאה הייתה "וייברלי" (Waverley), רומן שפורסם באנונימיות. היה זה סיפור המעשה של המרידה היעקוביטית האחרונה בממלכת בריטניה הגדולה, ה"ארבעים-וחמישה". הרומן זכה להצלחה ניכרת. בחמש השנים הבאות חיבר סקוט ספרים רבים, כולם בעלי אותו רעיון מרכזי. בדאגתו למוניטין שלו כמשורר, המשיך לפרסם את הרומנים תחת מסווה של אנונימיות. הרומנים נחתמו על ידי "מחברו של "וייברלי"", או שפורסמו כ"סיפורים של - "("...Tales of") ללא ציון המחבר כלל. גם כשהיה ברור כי לא ייגרם כל נזק בפרסום זהותו כמחבר, שמר סקוט על המסווה, ככל הנראה מתוך חוש הומור. באותה תקופה רווח הכינוי "הקוסם מן הצפון" לציון המחבר המסתורי והמצליח. שמו של סקוט נקשר בהרחבה בשמועות שנפוצו על אודות זהות המחבר, וב־1815 זכה סקוט לכבוד שבסעודה עם הנסיך ג'ורג', לימים המלך ג'ורג' הרביעי, שרצה לפגוש את "המחבר של "וייברלי"".

ב־1820 חדל מלכתוב על סקוטלנד כשפרסם את "אייבנהו", רומן היסטורי המתרחש בממלכת אנגליה של המאה ה-12 על רקע מסע הצלב השלישי, שבייתו של ריצ'רד הראשון, מלך אנגליה והחזקת כס השלטון על ידי אחיו העריץ ג'ון. הספר הצליח במהרה, וכפי שנהג עם הרומן הראשון שלו, פרסם סקוט זרם ספרים בעלי אותו רעיון מרכזי. עם התפשטות תהילתו בתקופה הזו בקריירה שלו, קיבל סקוט תואר אצולה, ברונט, ונהיה סר וולטר סקוט. באותו הזמן ארגן את ביקורו של המלך ג'ורג' הרביעי בסקוטלנד, וכשביקר זה באדינבורו ב־1822, המופע המרהיב שארגן סקוט שנועד לדמות את ג'ורג' להתגלמות שמנמנה-משהו של הנסיך צ'ארלס אדוארד סטיוארט, החזיר חצאיות סקוטיות לאופנה והפך אותן לסמל של זהות לאומית.

החל מ־1825 שוב הידרדר מצבו הכלכלי של סקוט, והחברה שלו כמעט התמוטטה. העובדה כי הוא היה מחברם של ספריו הפכה לנחלת הכלל באותו הזמן. במקום להכריז על פשיטת רגל, הוא מסר את ביתו ואת הכנסתו לידי קרן שהשתייכה לנושיו, והמשיך לפרסם ספרים על מנת לצאת מחובותיו. הוא שמר על ההספק האדיר שלו בפרסום סיפורת בדיונית (בנוסף לביוגרפיה של נפוליאון בונפרטה) עד לשנת 1831. באותו זמן בריאותו החלה להידרדר, והוא נפטר באבוטספורד ב־1832. ספריו המשיכו להימכר, וזמן-מה לאחר מותו, הוחזרו כל חובותיו. הוא נקבר במנזר דרייבורג (Dryburgh Abbey).

סקוט היה אחראי לשתי מגמות שנשמרות עד ימינו אנו. ראשית, הוא הפך את הרומן ההיסטורי לפופולרי; מספר עצום של חקיינים (וחקייני-חקיינים) הופיעו במאה ה-19. ניתן לראות את מידת השפעתו של סקוט בשמה של תחנת הרכבת הראשית באדינבורו - "תחנת וייברלי". שנית, הרומנים שלו הנוגעים לסקוטלנד החזירו לתוקפה את תרבות הרמות (Highlands) הסקוטית, לאחר שנים בצללים בעקבות המרידות היעקוביטיות. סקוט עצמו היה סקוטי בן השפלה, ולכן בתיאורו את הרמות יש מן ההמצאה.

סקוט גם אחראי, דרך סדרת מכתבים שפורסמו תחת שמות עט שונים בעיתון Edinburgh Weekly News ב־1826, לשמירת זכותם של בנקים סקוטיים להוציא שטרות כסף משלהם, דבר המתבטא עד היום בתמונתו המופיעה על כל השטרות שמדפיס בנק אוף סקוטלנד.

רבות מעבודותיו אוירו על ידי חברו ויליאם אלאן.

חיים אישיים
-----------

סקוט ניהל פרשיית אהבים כושלת עם ויליאמינה בלש (Belsches) מהכפר פטרקרן (Fettercairn). לאחר שזו נישאה בסופו של דבר לאחד מידידיו, סקוט נשא לאישה, ב-1797, את מרגרט שארלוט שארפנטייה (Charpentier), בת למשפחה מליון, אשר שהתה באנגליה. נולדו להם חמישה ילדים. באותה שנה, עם גבור החשש מפני פלישה צרפתית, התנדב לכוח המתנדבים הטריטוריאלי המקומי. בכוח זה הוצב בתפקיד אפסנאי ומזכיר, והוא המשיך בהתנדבותו עד תחילת העשור הבא.

ב־1799 מונה לשריף של מחוז סלקריק (Selkirk) שבדרום סקוטלנד. באותה תקופה (אם כי כאמור, לא תמיד אחר כך) נהנה מרווחה כלכלית, שכן הן הכנסותיו מעבודתו כעורך דין, הן הכנסתו מתפקידו כשריף, הן הכנסות שהגיעו דרך נישואיו והן חלקו בהכנסות מן הנכסים של משפחתו, הגיעו יחדיו לסכומים שוטפים נאים.

יצירתו
------

### ספרים שתורגמו לעברית

* אייבנהו (Ivanhoe), הוצאת עמיחי 1965, בתרגומו של אורי רפפורט.
* בת הנסיך הנועזה, הוצאת יסוד 1970, בתרגומו של משה הרפז.
* האביר מהררי סקוטלנד, הוצאת מסדה 1966 (בקירוב), בתרגומו של מרדכי ברקאי.
* הקמע, הוצאת מסדה 1971, בתרגומו של הסופר יצחק לבנון.
* רוב רוי, הוצאת אלקנה 1955, בתרגומו של שטמפר.
* שודד הים, הוצאת ש' פרידמן 1956, בתרגומו של יצחק אברהמי.
* תרופת הפלאים, הוצאת ניב 1964, בתרגומו של משה הרפז.

### רשימת יצירותיו המלאה

* The Chase (מתרגם) (1796)
* William and Helen, Two Ballads from the German (מתרגם) (1796)
* Goetz of Berlichingen (מתרגם) (1799)
* The Minstrelsy of the Scottish Border (1802-1803)
* The Lay of the Last Minstrel (1805)
* Ballads and Lyrical Pieces (1806)
* Marmion (1808)
* The Lady of the Lake (1810)
* The Vision of Don Roderick (1811)
* The Bridal of Triermain (1813)
* Rokeby (1813)
* The Border Antiquities of England and Scotland (1814-1817)
* Waverley (1814)
* The Field of Waterloo (1815)
* Guy Mannering (1815)
* The Lord of the Isles (1815)
* The Antiquary (1816)
* Paul's Letters to his Kinsfolk (1816)
* Tales of my Landlord, 1st series, The Black Dwarf and Old Mortality (1816)
* Harold the Dauntless' (1817)
* Rob Roy (1818)
* Tales of my Landlord, 2nd series, The Heart of Midlothian (1818)
* Provincial Antiquities of Scotland (1819-1826)
* Tales of my Landlord, 3rd series, The Bride of Lammermoor and A Legend of Montrose (1819)
* Ivanhoe (1820)
* Tales from Benedictine Sources, consisting of The Abbot and The Monastery (1820)
* Kenilworth (1821)
* Lives of the Novelists (1821-1824)
* The Fortunes of Nigel (1822)
* Halidon Hall (1822)
* Peveril of the Peak (1822)
* The Pirate (1822)
* Quentin Durward (1823)
* Redgauntlet (1824)
* St. Ronan's Well (1824)
* Tales of the Crusaders, consisting of The Betrothed and The Talisman (1825)
* Woodstock (1826)
* Chronicles of the Canongate, 1st series, The Highland Widow, The Two Drovers and The Surgeon's Daughter (1827)
* The Life of Napoleon Buonaparte (1827)
* Chronicles of the Canongate, 2nd series, The Fair Maid of Perth (1828)
* Religious Discourses (1828)
* Tales of a Grandfather, 1st series (1828)
* Anne of Geierstein (1829)
* History of Scotland, 2 vols. (1829-1830)
* Tales of a Grandfather, 2nd series (1829)
* The Doom of Devorgoil (1830)
* Essays on Ballad Poetry (1830)
* Tales of a Grandfather, 3rd series (1830)
* Letters on Demonology and Witchcraft (1831)
* Tales of my Landlord, 4th series, Count Robert of Paris and Castle Dangerous (1832)
* Young Lockinvar
* The Bishop of Tyre

גלריה
-----

* האנדרטה לזכרו של סקוט באדינבורוהאנדרטה לזכרו של סקוט באדינבורו
* סקוט מאת סר ג'ון רוברט סטיל באנדרטה לזכרו באדינבורוסקוט מאת סר ג'ון רוברט סטיל באנדרטה לזכרו באדינבורו
* סקוט מאת ברטל תורוואלסן בקופנהגן סקוט מאת ברטל תורוואלסן בקופנהגן

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **וולטר סקוט** |

* וולטר סקוט, ברשת החברתית Goodreads
* כתבי וולטר סקוט בפרויקט גוטנברג (באנגלית)
* כתבי וולטר סקוט בפרויקט בן-יהודה
* כמה מיצירותיו באתר אוניברסיטת פנסילבניה
* הגנזך הדיגיטלי של סקוט באתר אוניברסיטת אדינבורו
* וולטר סקוט, באתר "Find a Grave" (באנגלית)
* וולטר סקוט, באתר אנציקלופדיה בריטניקה (באנגלית)
* ולטר סקוט (1771-1832), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267824305171
* BIBSYS: 90058655
* BNC: 000036169
* BNE: XX913959
* BnF: cb11924221r (data)
* CANTIC: a10480389
* GND: 118612409
* ICCU: CFIV006674
* ISNI: 0000 0001 2144 1874
* KulturNav: 544cdf74-9e60-4f6f-a9c1-d34ca2bbbea4
* LCCN: n78095541
* LNB: 000027298
* MusicBrainz: 627f5ca8-c745-4e1c-a646-facdfe1cabdf
* NDL: 00455918
* NKC: jn19990007395
* NLA: 35486165
* NLG: 179912
* NLK: KAC199624707
* NLP: a0000001209574
* NSK: 000042990
* NTA: 068473982
* RERO: 02-A000147124
* RKD: 254119
* RSL: 000081966
* SELIBR: 211278
* SNAC: w6jm27jt
* SUDOC: 027129489
* Trove: 970408
* ULAN: 500069589
* VcBA: 495/29126
* VIAF: 95207079
* WorldCat: lccn-n78095541

 |